སྐབས་ཐོག་དེར།ཉིན་ཞིག་གྲྭ་ཚང་འདུ་ཁང་ནང་གྲྭ་ཇ་འཚོགས་ཁར།ཞིང་གཤེགས་དམ་པ་དགེ་བཤེས་ཆེན་མོ་ལྷ་སྡེ་ཚང་གིས་ངའི་རྒྱབ་ལོགས་ནས་གཟན་གྱི་སྣེ་མོ་ནས་མར་འཐེན་ཙམ་བྱས་ཏེ།ཅུང་ཙམ་སྒུགས་དང་ཟེར་པས་ང་ཡང་རྗེས་ལ་བསྡད་པ་ཡིན།ཁོང་གི་ཞལ་རས་ལ་ཅུང་སྐྱོ་ཉམས་ཞིག་གི་གྲིབ་མའི་གཡོགས་ཏེ།གཅིག་བྱས་ན།ད་རུང་ཡང་གྲྭ་བ་འགའ་རེ་འཛིན་བཟུང་བྱེད་སྲིད་པས་སྐད་ཆ་གཅིག་མཚུངས་བཤད་རྒྱུ་དེ་གལ་ཆེན་རེད།ནམ་རྒྱུན་ང་ཚོས་བཤད་བཞིན་པའི་སྐད་ཆ་སྟེ།ས་གནས་གཞན་གྱི་དགོན་པ་ལ་རོགས་སྐྱོར་བྱས་པ་དང་།རོང་བོ་དགོན་པ་རོགས་སྐྱོར་བྱས་པ་ལ་གནམ་སའི་ཁྱད་པར་ཤོར་ཡོད་ཚུལ་དེ་ཡིད་ལ་འཛིན་དགོས་པ་དང་།གལ་སྲིད་ཡིག་ཆ་འདྲ་མིན་ཡོད་ན་བསྡུ་གསོག་རྒྱབ་ན་ལེགས་ཚུལ་གསུངས་ཞོར།ངའི་མགོ་ལ་བྱིལ་བྱིལ་ཞིག་བྱས་ཏེ་དཔེ་ཆ་བལྟ་ཡ་བློས་གཏོང་མ་བྱེད་གསུངས་དུས།ང་རང་སེམས་སྐྱོ་ནས་མགྲིན་པ་ཡང་བརྣངས་ཞོར་ལགས་སོ་ཞུས་པ་ཡིན།